О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које Закон треба да реши, односно циљеви који се Законом постижу*

Разлози за доношење овог закона садржани су у потреби за усаглашавањем предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа.

Taкoђe, предлаже се допуна овог закона ради усаглашавања са одредбама члана 17. ст. 1. и 2. Закона о буџетском систему („Службени гласник РС”, бр. 54/09...31/19 – у даљем тексту: Закон о буџетском систему), којима је прописано да се таксе могу уводити само законом којим се може прописати њихова висина или се тим законом може дати право органу локалне власти да утврди њихову висину, а да се изузетно посебним законом може дати право кориснику јавних средстава који није корисник средстава буџета Републике Србије да утврди висину таксе за јавне услуге које пружа.

Поред наведеног у периоду од последњих измена и допуна Закона о републичким административним таксама („Службени гласник РС”, бр. 43/03, 51/03-исправка, 53/04, 42/05, 61/05, 101/05-др. закон, 42/06, 47/07, 54/08, 5/09, 54/09, 35/10, 50/11, 70/11, 55/12, 93/12, 47/13, 65/13-др.закон, 57/14, 45/15, 83/15, 112/15, 50/16, 61/17, 113/17, 3/18-исправка, 50/18-др. пропис, 95/18, 38/19-др. пропис, 86/19, 90/19-исправка и 98/20-др. пропис) - у даљем тексту: Закон), донет је одређени број прописа у чијем спровођењу се врше радње, односно доносе списи за које се плаћају републичке административне таксе.

Разлози за доношење овог закона садржани су и у потреби усклађивања са Програмом за поједностављење административних поступака и регулативе „е-Папирˮ за период 2019-2021. године (у даљем тексту: Програм „е-Папирˮ) и Акционим планом за спровођење програма који је Влада усвојила 11. јула 2019. године.

С тим у вези, одређени број органа доставио је иницијативе за измену и допуну Закона, и то: Министарство трговине, туризма и телекомуникација, Министарство пољопривреде, шумарства и водопривреде, Министарство рударства и енергетике, Министарство грађевинарства, саобраћаја и инфраструктуре, Министарство правде, Министарство унутрашњих послова, Завод за интелектуалну својину, Министарство здравља, Републички геодетски завод, као и организационе јединице Министарства финансија – Управа царина и Управа за спречавање прања новца.

Министарство трговине, туризма и телекомуникација предлаже да се за давање мишљења о идентификацији робе – потреби контроле спољне трговине – за правно лице и предузетника умањи износ таксе из Тарифног броја 98. став 6. ради усклађивања са стварним трошковима те услуге, имајући у виду да је поједностављен административни поступак и да се не даје мишљење о примени прописа, већ само утврђује да ли је за конкретну робу потребна дозвола (даје се мишљење да дозвола није потребна, односно ако је потребна дозвола подносилац се упућује на даљи поступак). Наведеним предлогом се постиже усклађивање са Програмом „е-Папирˮ.

Министарство рударства и енергетике предложило је да се брише такса из Тарифног броја 135. став 3. тачка 5в) и измени такса из тачке 5г) истог Тарифног броја ради спајања са истом. Наведене измене су предложене на основу практичне примене која је показала да захтеве за изградњу рударских објеката, извођење рударских радова и изградњу рударских објеката и извођење рударских радова треба спојити у једну таксу.

Поред тога, предложена је измена Тарифног броја 135а с обзиром да је неопходно променити распоне у количини вода за које се наплаћује такса и извршити смањење тренутно прописаних такси из разлога што се обим посла службеника смањио услед напретка дигиталних технологија. Поред обичних и минералних вода посебно се наводе и термалне воде ради усклађивања са чланом 3. став 1. тачка 4) Закона о рударству и геолошким истраживањима („Службени гласник РСˮ бр. 101/15 и 95/18-др. Закон – у даљем тексту: Закон о рударству и геолошким истраживањима). У Тарифном броју 135б предлаже се раздвајање такси за решење, односно потврду о утврђивању и овери разврстаних резерви подземних вода према типу вода као и према количини воде која се оверава у складу са практичном применом која је показала да се обим посла приликом издавања решења разликује у зависности од типа и количина воде, као и обима инвестиција. Такође, с обзиром да се ради о обновљивом извору енергије, предложено је смањење таксе за захтев за утврђивање и оверу геотермалних ресурса из Тарифног броја 135в, ради подстицања коришћења обновљивих извора енергије и достизања циљева дефинисаних Националним акционим планом за коришћење обновљивих извора енергије Републике Србије („Службени гласник РСˮ, бр. 53/13).

Предложене су нове таксе у Тарифном броју 135. (за одобрење за истраживање геотермалних ресурса, за инжењерскогеолошка-геотехничка истраживања) сходно чл. 31. и 34. Закона о рударству и геолошким истраживањима. Поред тога, предложена је и нова такса за издавање одобрења за пробни рад рударских објеката на основу члана 112. став 2. Закона о рударству и геолошким истраживањима, као и нова такса за издавање одобрења за управљање рударским отпадом ради усклађивања са чланом 144. став 1. Закона о рударству и геолошким истраживањима. Такође је предложено увођење нове таксе за захтев за продужење рока важења одобрења за експлоатациони простор сходно члану 61. став 2. тачка 3) Закона о рударству и геолошким истраживањима.

На основу иницијативе Министарства здравља предложене су нове таксе у Тарифном броју 179. за захтев за претходни поступак процене квалитета КМЕ здравствених радника у области комплементарне медицине на основу члана 139. став 2. Закона о здравственој заштити („Службени гласник РСˮ, бр. 25/19) и члана 11. и Обрасца 2. Правилника о ближим условима и начину обављања метода и поступака комплементарне медицине („Службени гласник РСˮ, бр. 1/20).

Предложено да се у Тарифном броју 182. у Напомени изврши прецизирање у смислу да се за свако следеће решење из овог Тарифног броја плаћа такса умањења за 50% од прописане одговарајуће таксе када се ради о допуни дозволе.

Такође, предложено је да се пропише посебна такса за измену дозволе која се издаје подносиоцу захтева коме је већ издато једно решење у износу од 550 динара због једноставне процедуре која не подразумева излазак на терен већ само измену података у дозволи (нпр. измену пословног имена носиоца дозволе, измену седишта). Наведеним се врши значајно смањење висине таксе која се до сада плаћала за измену дозволе. Предложеним смањењима такси врши се усклађивање са Програмом „е-папир“ с обзиром да је утврђено да је висина таксе која се до сада наплаћивала била непримерена стварним трошковима предметне услуге.

Такође је предложена нова такса у Тарифном броју 185а за издавање лиценце за предавача-испитивача прве помоћи према члану 242. Закона о безбедности саобраћаја на путевима („Службени гласник РСˮ, бр. 41/09, 53/10, 101/11, 32/13-УС, 55/14, 96/15-др. Закон, 9/16-УС, 24/18, 41/18, 41/18-др. Закон, 87/18 и 23/19).

Предложено је да се овим законом пропишу и таксе за упис у регистар произвођача активних супстанци, као и такса за упис у регистар лабораторија које врше лабораторијска испитивања која су до сада била прописана Правилником о начину и поступку уписа, садржају пријаве и трошковима уписа у регистар произвођача активних супстанци („Службени гласник РСˮ, бр. 4/11) и Правилником о начину и поступку уписа, садржају пријаве и трошковима уписа у регистар лабораторија које врше лабораторијска испитивања („Службени гласник РСˮ, бр. 4/11). Наведеним се врши усклађивање са чланом 17. Закона о буџетском систему.

Такође, предложене су нове таксе у Тарифном броју 185а за захтеве које подносе здравствене установе из тачке 1, приватне праксе и организационе јединице факултета здравствене струке за проширење делатности, као и таксе за потврђујуће решење, по захтеву странке.

На иницијативу Завода за интелектуалну својину предлаже се смањење такси за 15% за захтев за раздвајање пријаве жига из Тарифног бр. 108, за захтев за раздвајање жига из Тарифног броја 117, као и таксе за издвојени жиг, односно издвојене жигове, таксе за решење по захтеву за упис преноса права или лиценце, односно залоге или других права патента, односно малог патента, односно топографије, односно права из пријаве за признавање патента, малог патента или топографије, као и таксе за решење по захтеву за упис преноса права или лиценце, односно залоге, односно франшизе или других права жига, односно права из пријаве за признање жига, односно дизајна из Тарифног броја 125, као и таксе за решење по захтеву за упис промене пријављених или признатих права интелектуалне својине, таксе за захтев за доношење решења које се односи на више жигова, односно на више пријава за признавање жига, односно дизајна из Тарифног броја 126. Поред тога, предлаже се и смањење таксе за издвојену пријаву за признавање жига, односно издвојене пријаве за признавање жига за 25% из Тарифног броја 108, у случају када се исти подносе електронским путем, јер се ради о поједностављењу административног поступка. Предложеним смањењима такси врши се усклађивање са Програмом „е-папир“.

Такође, предложено је да се повећа такса за захтев за давање сагласности на предлог тарифе накнада које предлажу организације за колективно остваривање ауторског и сродних права из Тарифног броја 131. став 3. због измене поступка за издавање сагласности сходно изменама Закона о ауторским и сродним правима („Службени гласник РСˮ, бр. 104/09 ....66/19).

У Тарифном броју 7. став 2, на иницијативу Управе царина, извршено је усклађивање са Царинским законом („Службени гласник РСˮ, бр. 95/18 и 91/19-др. закон) и изменама Уредбе о царинским поступцима и царинским формалностима („Службени гласник РСˮ, бр. 39/19 и 8/20) имајући у виду да и Управа царине и царинарница спроводе одговарајуће поступке (претходно су биле надлежне царинарнице), па је и за поступање по жалби на решења донета у тим поступцима неопходно користити шири појам царински орган (уместо царинарница). Поред тога, предлаже се нова такса за давање сагласности за обављање граничне царинске контроле ван царинског подручја граничног прелаза изласком овлашћеног царинског службеника, имајући у виду да сходно одредбама чл. 13. и 35. став 2. Закона о граничној контроли („Службени гласник РСˮ, бр. 24/18), ако постоје услови за примену закона у ваздушном и водном саобраћају, и по одобрењу органа управе надлежног за послове царина и других надлежних органа, изузетно на захтев странке, граничне провере се могу обавити изузетно ван подручја граничног прелаза (на аеродромима који нису отворени за међународни саобраћај и хелиодромима), у ком случају трошкови граничне провере падају на терет странке. Висина таксе утврђена је у складу са методологијом из Правилника о методологији и начину утврђивања трошкова пружања јавне услуге („Службени гласник РСˮ, бр. [14/13](http://we2.cekos.com/ce/index.xhtml?&file=f92902&action=propis&path=09290201.html&domain=0&mark=false&queries=&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [25/13](http://we2.cekos.com/ce/index.xhtml?&file=f93645&action=propis&path=09364501.html&domain=0&mark=false&queries=&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - исправка, [99/13](http://we2.cekos.com/ce/index.xhtml?&file=f98427&action=propis&path=09842701.html&domain=0&mark=false&queries=&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), у даљем тексту: Правилник).

На иницијативу Министарства унутрашњих послова врши се усаглашавање са Правилником о начину спровођења стручне обуке и полагања испита припадника добровољних ватрогасних јединица („Службени гласник РСˮ, бр. 83/20). С тим у вези, брисане су таксе из Тарифног броја 43ђ, и то: такса за пријаву за спровођење обуке припадника добровољних ватрогасних јединица имајући у виду да предметне врсте обуке врши Министарство унутрашњих послова у сарадњи са Криминалистичко-полицијским универзитетом, као и таксе за пријаву за спровођење обуке и полагање стручног испита за руководиоца акције гашења пожара с обзиром да та врста обуке није прописана наведеним Правилником. Поред наведеног, предложена је измена у Напомени уз Тарифни број 43а у смислу смањења прописаних такси за 30% за обављање обуке лица за вршење послова приватног обезбеђења из тач. 1)-6) наведеног тарифног броја након истека рока важења овлашћења, имајући у виду да се ради о једноставнијем поступању приликом обнове овлашћења. Висина таксе је утврђена применом методологије из Правилника.

Поред тога, у Тарифном броју 46. тачка 4) прецизира се да се такса по захтеву за технички пријем инсталација и уређаја наплаћује за давање сагласности на инвестиционо-техничку документацију, а у Тачки 6) истог тарифног броја брише се такса по захтеву за давање овлашћења правном лицу за уговорно обављање послова организовања заштите од пожара у субјектима разврстаним у категорије угрожености од пожара с обзиром да је за наведени поступак такса прописана Тарифним бројем 47б.

На предлог Министарства грађевинарства, саобраћаја и инфраструктуре, врши се усаглашавање са Законом о јавним путевима („Службени гласник РСˮ, бр. 101/05, 123/07, 101/11, 93/12 и 104/13) и Уредбом о категоризацији путева. С тим у вези, брише се такса из Тарифног броја 143. став 3. за решење које се доноси на основу захтева за техничко регулисање саобраћаја на магистралном и регионалном путу, с обзиром да су престале да важе Одлука о утврђивању магистралних путева („Службени лист СФРЈˮ, бр. 39/84 и 4/87) и Одлука о утврђивању регионалних путева („Службени гласник СРСˮ, бр. 20/76 и 14/77 и „Службени гласник РСˮ, бр. 35/91) а мрежа путева је категорисана на путеве I и II реда. Такође, брише се такса из става 4. истог Тарифног броја за сагласност за одређивање правца магистралног и регионалног пута кроз град или друго насељено место ради усклађивања са чланом 6. став 5. Закона о путевима („Службени гласник РСˮ, бр.41/18 и 95/18) према коме Министарство издаје општини, односно граду предметну сагласност а исти су ослобођени плаћања републичке административне таксе.

Предложено је и брисање таксе из Тарифног броја 147. став 3. за решење по захтеву за продужавање рока важења издатог решења за техничко регулисање саобраћаја на државним путевима, с обзиром да је чланом 158. Закона о безбедности саобраћаја на путевима („Службени гласник РСˮ, бр. 41/09, 53/10, 101/11, 32/13-УС, 55/14, 96/15, 9/16, 24/18, 41/18, 87/18 и 23/19) прописано да Министарство издаје решење на основу анализе саобраћајног пројекта, а да се приликом продужења рока важења решења не врши поновна провера претходно достављеног саобраћајног пројекта. За наведену радњу ће се плаћати такса из Тарифног броја 9. Закона.

Предложене су измене назива прописаних такси у Тарифном броју 162а ст. 10.-20 ради прецизирања да се постојеће таксе односе на полагање испита и решење по захтеву за издавање сертификата о специјалистичком знању из области ADN.

На иницијативу Републичког геодетског завода извршено је прецизирање да се у поступку уписа у катастар непокретности и водова исправе које састављају, потврђују или оверавају јавни бележници, односно извршне одлуке које доносе, у оквиру законом поверених јавних овлашћења не сматрају поступком који се води по службеној дужности.

У Тарифном броју 215б предложено је да се такса за издавање листа непокретности не разликује у зависности од броја страна, с обзиром да се лист непокретности издаје из централног регистра катастра непокретности, по непокретности. Предложена је такса у истом износу и за лист непокретности у форми оригиналног електронског документа, по непокретности. У Напомени уз наведени Тарифни број предложено је да за списе и радње поднете електронским путем, таксена обавеза настаје по њиховом издавању. У Напомени уз Тарифни број 215ђ предложено је да се обрачун таксе врши сразмерно јединици мере, с тим да укупно обрачуната такса не може бити мања од прописане за јединицу мере како би се покрили стварни трошкови припреме података. Изменом у Тарифном броју 215е прецизира се за шта се наплаћује такса, односно да иста обухвата издавање и растерских - геореференцираних географских, туристичких, историјских и немих карата. У Тарифном броју 215ж предлаже се прописивање пет нових такси за издавање нових туристичких карата, односно географског атласа за основну и средње школе а висина такси је усклађена са висином постојећих. У Тарифном броју 215и предложена је измена да се за приступ подацима катастра непокретности путем интернета – увид у базу података до 20 упита месечно наплаћује фиксна такса, имајући у виду да правна лица праве мање од 20 упита месечно а оптерећују инфраструктуру великим бројем претрага. Професионални корисници (банке, адвокати, агенције за промет непокретности) који користе месечно много више базу података не би имали додатно финансијско оптерећење. Предложено је брисање таксе за DOWNLOAD сервис националне инфраструктуре геопросторних података – шифарник Адресног регистра за територију Републике за приступ том сету података како би подаци били доступни за широку употребу органима јавне власти, привреди и грађанима. Такође је предложено да се такса за коришћење сервиса националне инфраструктуре геопросторних података не плаћа за номенклатуру статистичких јединица. Поред наведеног, предложено је и брисање Тарифног броја 215л којима су прописане таксе за посебне радове у поступку катастарског и комасационог премера из разлога што на тендерима не могу учествовати државни органи, ненадлежности Републичког геодетског завода за вештачење, односно што су одређене таксе прописане Тарифним бројем 215б став 4. тачка 7). Предложено је прописивање таксе за геодетску лиценцу I реда и печат, за лица којим је претходно издата геодетска лиценца II реда. У Тарифном броју 215м су предложене измене ради усаглашавања са Правилником о садржини, поступку израде и доношења програма комасације („Службени гласник РСˮ, бр. 62/20), чл. 2 и 3. Правилника о садржини техничке документације за извођење геодетско-техничких радова (пројеката) у комасацији („Службени гласник РСˮ, бр. 85/20).

У Тарифном броју 25, на иницијативу Министарства правде, прописана је такса за пријаве, односно решења за упис у регистар, евиденцију или именик свих носилаца правосудних професија (сталних вештака и тумача, јавних извршитеља и заменика јавних извршитеља, посредника, јавних бележника) чиме је уједначена висина таксе за регистре, евиденције, односно именике за све правосудне професије које води наведено министарство у тренутно постојећем износу. До сада је посебна такса била прописана за пријаву, односно решење по захтеву за упис у регистар сталних вештака, односно тумача.

Предложено је да се у Тарифном броју 19. став 1. пропише умањење опште таксе за захтев за брисање када се врши брисање из регистра јавних складишта за пољопривредне производе за 1060, динара, тако да иста износи 550 динара. Висина таксе утврђена је применом Правилника. До сада се за поступак брисања примењивала општа такса за брисање чији је износ већи. Предложеним смањењима такси врши се усклађивање са Програмом „е-папир“ с обзиром да је утврђено да је такса која се до сада примењивала за поступак брисања (општа такса за брисање) била непримерена стварним трошковима предметне услуге.

У Тарифном броју 64а став 9. Предложено је повећање таксе за признавање регистрације са 56.200,00 дин. на 102.400,00 дин. имајући у виду да се ради о сложеном поступку који захтева виши ниво знања и времена, коришћење база података Европске уније, ЕФСА, ЕППО и других међународних база и стандарда, с обзиром да се на тај начин добија регистрација за средство за заштиту биља на основу процене, без извршених додатних огледа. Измене у Напомени уз наведени тарифни број неопходне су како би се одвојило увећање таксе по усеву, односно активној супстанци у зависности од врсте процене. Наиме, када се врши процена ефикасности увећање таксе је по усеву. Када се врши процена активне супстанце, физичко хемијских параметара или токсикологије такса се увећава по активној супстанци.

У Тарифном броју 64ж и 64з предлажу се нове, веће таксе за здравствени преглед матичњака врба и топола и објеката за производњу селекционисаног, квалификованог и тестираног шумског семена за текућу годину за објекте удаљене преко 300 km од Београда, односно за подручје АП Војводине од Новог Сада, односно за здравствени преглед објеката за производњу садног материјала шумског и украсног дрвећа и жбуња за текућу годину. За постојеће таксе се прецизира да се односе на објекте који су удаљени 201 до 300 km од Београда, односно за подручје АП Војводине од Новог Сада.

Предложеним изменама Тарифног броја 64и Закона, којим су прописане таксе за поступак контроле хране биљног порекла, мешовите хране и хране за животиње биљног порекла при увозу и лабораторијска испитивања безбедности и квалитета по одређеним групама производа, одређени производи су другачије класификовани ради усклађивања са изменама прописа о квалитету, нпр. доношењем Правилника о квалитету шећера намењеног за људску употребу („Службени гласник РСˮ, бр. 88/17), престали су да важе Правилник о квалитету шећера („Службени лист СРЈˮ, бр. 7/92 и „Службени лист СЦГˮ, бр. 56/03-др. правилник и 4/04-др. правилник) и Правилник о квалитету скроба и производа од скроба за прехрамбене сврхе („Службени лист СРЈˮ, бр. 33/95и „Службени лист СЦГˮ, бр. 56/03-др. правилник и 4/04-др. правилник). Усвајањем Закона о јаким алкохолним пићима („Службени гласник РСˮ, бр. 92/15) прописане су и категорије јаких алкохолних пића. Висине накнада су прописане у зависности од врсте производа који се испитују, према висини трошкова испитивања за одређену категорију/групу производа и то као испитивања основних параметара безбедности и као додатна испитивања, при чему основним параметрима безбедности припадају и параметри квалитета. Такође, висина таксе утврђена је на основу просечне цене испитивања узорака хране и хране за животиње које врше акредитоване лабораторије.

У Тарифном броју 91а став 1. предложено је проширење наплате таксе и за промену намене шумског земљишта до 50 ари које се користи за пољопривредну производњу, као и повећање постојеће таксе за захтев за промену намене шума и шумског земљишта ради изградње економских или стамбених објеката сопственика шуме на површини до 10 ари због повећања стварних трошкова (излазак на терен, контрола документације, повећање утрошка времена).

Прописују се нове таксе за поднети захтев за утврђивање висине накнаде за промену намене шуме и шумског земљишта, за одобрење сече стабала, уништавање подмлатка и сакупљање семена строго заштићених и заштићених врста шумског дрвећа, за поднети захтев за давање сагласности на пројекат извођења радова који мењају водни режим у шуми, за поднети захтев за давање сагласности на санациони план, за поднети захтев за давање сагласности на Пројекат рекултивације, за поднети захтев за давање сагласности на плански документ газдовања шумама, за захтев за давање сагласности на измену и допуну основе односно програма газдовања шума, за захтев за давање сагласности на Привремени програм газдовања шумама, за поднети захтев за давање сагласности на планска документа у области ловства. Правни основ садржан је у чл. 10, 13, 50, 16, 25 и 118. Закона о шумама и чл. 49. став 2. Закона о дивљачи и ловству. У свим предложеним случајевима ради се о радњама органа који се врше на захтев странке. Висина такси утврђена је применом Правилника. Наведене таксе не представљају додатно оптерећење грађанима и привреди с обзиром да се тренутно за давање сагласности на планове (санације, рекултивације) плаћа накнада трошкова поступка издавања сагласности.

На иницијативу Управе за спречавање прања новца предложена је нова такса Тарифним бројем 231. за полагање стручног испита за лиценцу за обављање послова овлашћеног лица из области спречавања прања новца и финансирања тероризма ради усклађивања са чланом 50. Закона о спречавању прања новца и финансирања тероризма („Службени гласник РС” бр. 113/17 и 91/19). Наведеним се врши усклађивање са чланом 17. Закона о буџетском систему.

*• Разматране могућности да се проблеми реше и без доношења Закона*

Имајући у виду да су предложена решења законска материја, уређивањем материје републичких административних такси законом, даје се допринос правној сигурности и уједно обезбеђује транспарентност у вођењу таксене политике, и с тим у вези нема могућности да се проблеми реше без доношења закона.

*• Зашто је доношење Закона најбољи начин за решавање проблема?*

Доношење овог закона је најбољи начин за решавање проблема, из разлога што се ради о законској материји коју је једино и могуће мењати и допуњавати одговарајућим изменама и допунама закона.

Поред тога, уређивањем материје републичких административних такси Законом, даје се допринос правној сигурности и уједно обезбеђује транспарентност у вођењу таксене политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Извршено је прецизирање да се у поступку уписа у катастар непокретности и водова исправе које састављају, потврђују или оверавају јавни бележници, односно извршне одлуке које доносе, у оквиру законом поверених јавних овлашћења не сматрају поступком који се води по службеној дужности.

Уз члан 2.

Овим чланом врши се усклађивање са изменама Царинског закона и изменама Уредбе о царинским поступцима и царинским формалностима имајући у виду да поступке спроводе и Управа царина и царинарнице (измењена је надлежност за доделу статуса Овлашћеног привредног субјекта (АЕО) са надлежне царинарнице на Управу царина) и доносе решења, из ког разлога је неопходно да се наведе да је прописана такса за жалбу против надлежног царинског органа.

Уз члан 3.

Предложено је да се у Тарифном броју 19. дода Напомена којом се прописује умањење таксе за захтев за брисање из регистра јавних складишта за пољопривредне производе с обзиром да је поједностављена процедура за поступак брисања па је општа такса за брисање непримерена стварним трошковима предметне услуге. Предложеним смањењем таксе врши се усклађивање са Програмом „е-папир“.

Уз члан 4.

Уређена је такса за пријаву, односно решење за упис у регистар, евиденцију или именик свих носилаца правосудних професија (сталних вештака и тумача, јавних извршитеља и заменика јавних извршитеља, посредника, јавних бележника) у истом износу имајући у виду да те регистре, евиденције, односно именике води исто министарство. Предложеним уједначавањем такси постиже се и смањење за упис у регистар осталих носилаца правосудних органа (осим сталних вештака и тумача) којима се до сада наплаћивала општа такса за регистрацију.

Уз члан 5.

Овим чланом се прописује смањење прописаних такси за 30% за обављање обуке лица за вршење послова приватног обезбеђења из тач. 1)-6) наведеног тарифног броја након истека рока важења овлашћења, имајући у виду да се ради о једноставнијем поступању приликом обнове овлашћења. Висина таксе је утврђена применом методологије из Правилника.

Уз члан 6.

Брисане су таксе из Тарифног броја 43ђ, и то: такса за пријаву за спровођење обуке припадника добровољних ватрогасних јединица имајући у виду да предметне врсте обуке врши Министарство унутрашњих послова у сарадњи са Криминалистичко-полицијским универзитетом, као и таксе за пријаву за спровођење обуке и полагање стручног испита за руководиоца акције гашења пожара с обзиром да та врста обуке није прописана наведеним Правилником. Наведеним брисањима врши се усаглашавање са Правилником о начину спровођења стручне обуке и полагања испита припадника добровољних ватрогасних јединица.

Уз члан 7.

Изменама у Тарифном броју 46. тачка 4) прецизира се да се такса по захтеву за технички пријем инсталација и уређаја наплаћује за давање сагласности на инвестиционо-техничку документацију, а у тачки 6) истог тарифног броја брише се такса по захтеву за давање овлашћења правном лицу за уговорно обављање послова организовања заштите од пожара у субјектима разврстаним у категорије угрожености од пожара с обзиром да је за наведени поступак такса прописана Тарифним бројем 47б.

Уз члан 8.

У овом члану предлаже се нова такса за давање сагласности за обављање граничне царинске контроле ван царинског подручја граничног прелаза изласком овлашћеног царинског службеника, имајући у виду да сходно одредбама чл. 13. и 35. Закона о граничној контроли („Службени гласник РСˮ, бр. 24/18), ако постоје услови за примену закона у ваздушном и водном саобраћају, уз одобрење органа надлежног за послове царина и других надлежних органа, изузетно на захтев странке, граничне провере могу обавити изузетно ван подручја граничног прелаза (на аеродромима који нису отворени за међународни саобраћај и хелиодромима), у ком случају трошкови граничне провере падају на терет странке.

Уз члан 9.

У Тарифном броју 64а став 9. предложено је повећање таксе за признавање регистрације са 56.200,00 дин. на 102.400,00 дин. имајући у виду да се ради о сложеном поступку који захтева виши ниво знања и времена, коришћење база података Европске уније, ЕФСА, ЕППО и других међународних база и стандарда, што омогућава регистрацију за средство за заштиту биља на основу процене, без извршених додатних огледа. Измене у Напомени уз наведени тарифни број неопходне су како би се одвојило увећање таксе по усеву, односно активној супстанци у зависности од врсте процене. Наиме, када се врши процена ефикасности увећање таксе је по усеву. Када се врши процена активне супстанце, физичко хемијских параметара или токсикологије такса се увећава по активној супстанци. Поред тога, извршена су и одговарајућа прецизирања група производа за које се врше лабораторијска испитивања безбедности и квалитета, а висина таксе опредељена је у зависности од сложености испитивања и стварних трошкова.

Уз чл. 10. и 11.

У Тарифном броју 64ж и 64з предлажу се нове, веће таксе за здравствени преглед матичњака врба и топола и објеката за производњу селекционисаног, квалификованог и тестираног шумског семена за текућу годину за објекте удаљене преко 300 km од Београда, односно за подручје АП Војводине од Новог Сада, односно за здравствени преглед објеката за производњу садног материјала шумског и украсног дрвећа и жбуња за текућу годину. Наведена такса се тренутно наплаћује у истом износу за све објекте удаљености преко 201 km За постојеће таксе се прецизира да се односе на објекте који су удаљени 201 до 300 km од Београда, односно за подручје АП Војводине од Новог Сада.

Уз члан 12.

Предложеним изменама Тарифног броја 64и Закона, којим су прописане таксе за поступак контроле хране биљног порекла, мешовите хране и хране за животиње биљног порекла при увозу и лабораторијска испитивања безбедности и квалитета по одређеним групама производа, одређени производи су другачије класификовани ради усклађивања са изменама прописа о квалитету.

Уз члан 13.

Предложеном изменом у Тарифном броју 71. став 1. тачка 4. прецизира се да се у поступку утврђивања испуњености услова за обављање делатности ветеринарских апотека и упис у Регистар правних лица и предузетника за обављање ветеринарске делатности наплаћује једна такса (до сада су се наплаћивале посебно такса за утврђивање испуњености услова за обављање делатности, односно такса за упис у Регистар). Наиме, овом изменом врши се испуњавање мере из Програма „е-Папир”с обзиром да је извршена оптимизација поступка на основу које се доноси једно решење о утврђивању испуњености услова за обављање делатности и упис у регистар правних лица и предузетника за обављање ветеринарске делатности и стога се смањују трошкови привреде у износу од 1.610 динара.

Уз чл. 14. и 15.

У Тарифном броју 91а став 1. предложено је проширење наплате таксе и за промену намене шумског земљишта до 50 ари које се користи за пољопривредну производњу, као и повећање постојеће таксе за захтев за промену намене шума и шумског земљишта ради изградње економских или стамбених објеката сопственика шуме на површини до 10 ари због повећања стварних трошкова (излазак на терен, контрола документације, повећање утрошка времена).

Прописују се нове таксе за поднети захтев за за промену намене шуме и шумског земљишта у случајевима: када је то утврђено планом развоја шумске области; ако то захтева општи интерес утврђен посебним законом или актом владе; ради изградње објеката за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина, ако је површина шума и шумског земљишта за те намене мања од 15 ha, за одобрење сече стабала, уништавање подмлатка и сакупљање семена строго заштићених и заштићених врста шумског дрвећа, за поднети захтев за давање сагласности на пројекат извођења радова који мењају водни режим у шуми, за поднети захтев за давање сагласности на санациони план, за поднети захтев за давање сагласности на Пројекат рекултивације, за поднети захтев за давање сагласности на плански документ газдовања шумама, за захтев за давање сагласности на измену и допуну основе односно програма газдовања шума, за захтев за давање сагласности на Привремени програм газдовања шумама, за поднети захтев за давање сагласности на планска документа у области ловства. Правни основ садржан је у чл. 10, 13, 50, 16, 25 и 118. Закона о шумама и чл. 49. став 2. Закона о дивљачи и ловству. У свим предложеним случајевима ради се о радњама органа који се врше на захтев странке. Предложеном изменом уводи се правна сигурност и транспарентност приликом наплате, с обзиром да су се до сада за наведене поступке надлежног органа наплаћивали трошкови поступка, који нису били прописани актима. Висина такси утврђена је применом Правилника.

Уз члан 16.

Смањен је износ таксе за давање мишљења о идентификацији робе – потреби контроле спољне трговине – за правно лице и предузетника из Тарифног броја 98. став 6, на иницијативу Министарства трговине, туризма и телекомуникација, ради усклађивања са стварним трошковима те услуге, имајући у виду да се не даје мишљење о примени прописа, већ само утврђује да ли је за конкретну робу потребна дозвола (даје се мишљење да дозвола није потребна, односно ако је потребна дозвола подносилац се упућује на даљи поступак). Наведеним предлогом се постиже усклађивање са Програмом „е-Папирˮ.

Уз чл. 17-20.

Предлаже се смањење такси за 15% за захтев за раздвајање пријаве жига из Тарифног бр. 108, за захтев за раздвајање жига из Тарифног броја 117, као и таксе за издвојени жиг, односно издвојене жигове, таксе за решење по захтеву за упис преноса права или лиценце, односно залоге или других права патента, односно малог патента, односно топографије, односно права из пријаве за признавање патента, малог патента или топографије, као и таксе за решење по захтеву за упис преноса права или лиценце, односно залоге, односно франшизе или других права жига, односно права из пријаве за признање жига, односно дизајна из Тарифног броја 125, као и таксе за решење по захтеву за упис промене пријављених или признатих права интелектуалне својине, таксе за захтев за доношење решења које се односи на више жигова, односно на више пријава за признавање жига, односно дизајна из Тарифног броја 126. Поред тога, предлаже се и смањење таксе за издвојену пријаву за признавање жига, односно издвојене пријаве за признавање жига за 25% из Тарифног броја 108, у случају када се исти подносе електронским путем. Предложеним смањењима такси врши се усклађивање са Програмом „е-папир“.

Уз члан 21.

Предложено је да се повећа такса за захтев за давање сагласности на предлог тарифе накнада које предлажу организације за колективно остваривање ауторског и сродних права из Тарифног броја 131. став 3. због измене поступка за издавање сагласности сходно изменама Закона о ауторским и сродним правима („Службени гласник РСˮ, бр. 104/09 ....66/19). Висина таксе је утврђена применом Правилника.

Уз члан 22.

Предложена је нова такса у оквиру новог тарифног броја 134м за приговор на пријаву жига услед измене Закона о жиговима („Службени гласник РСˮ, бр. 6/20) којим је прописана могућност стављања приговора на одбијање пријаве за признање жига у односу на део или на сву робу или услуге из пријаве.

Уз члан 23.

Предложено је да се брише такса из Тарифног броја 135. став 3. тачка 5в) и споји са таксом из тачке 5г) истог Тарифног броја. Наведене измене су предложене на основу практичне примене која је показала да захтеве за изградњу рударских објеката, извођење рударских радова и изградњу рударских објеката и извођење рударских радова треба спојити у једну таксу. Поред тога, Предложене су нове таксе у Тарифном броју 135. (за одобрење за истраживање геотермалних ресурса, за инжењерскогеолошка-геотехничка истраживања) сходно чл. 31. и 34. Закона о рударству и геолошким истраживањима. Поред тога, предложена је и нова такса за издавање одобрења за пробни рад рударских објеката на основу члана 112. став 2. Закона о рударству и геолошким истраживањима, као и нова такса за издавање одобрења за управљање рударским отпадом ради усклађивања са чланом 144. став 1. Закона о рударству и геолошким истраживањима. Такође је предложено увођење нове таксе за захтев за продужење рока важења одобрења за експлоатациони простор сходно члану 61. став 2. тачка 3) Закона о рударству и геолошким истраживањима. Висина нових такси утврђена је применом Правилника.

Уз чл. 24. и 25.

Изменама у Тарифном броју 135а извршена је промена распона у количини вода за које се наплаћује такса и смањење тренутно прописаних такси из разлога што се обим посла службеника смањио услед напретка дигиталних технологија. Поред обичних и минералних вода посебно се наводе и термалне воде ради усклађивања са чланом 3. став 1. тачка 4) Закона о рударству и геолошким истраживањима. У Тарифном броју 135б предлаже се раздвајање такси за решење, односно потврду о утврђивању и овери разврстаних резерви подземних вода према типу вода као и према количини воде која се оверава у складу са практичном применом која је показала да се обим посла приликом издавања решења разликује у зависности од типа и количина воде, као и обима инвестиција.

Уз члан 26.

Смањује се такса за захтев за утврђивање и оверу геотермалних ресурса из Тарифног броја 135в, с обзиром да се ради о обновљивом извору енергије као и ради подстицања коришћења обновљивих извора енергије ради достизања циљева дефинисаних Националним акционим планом за коришћење обновљивих извора енергије Републике Србије.

Уз члан 27.

Предлаже се прописивање нових Тарифних бр. 135б и 135г, којим се уређује износ такси за захтев за одобрење експлоатационог простора и количину резерви и/или ресурса подземних вода и геотермалних ресурса, односно за захтев за продужење рока важења одобрења за експлоатациони простор ради усклађивања са чл. 59. и 61. Закона о рударству и геолошким истраживањима. Висина такси утврђена је применом Правилника.

Уз чл. 28. и 29.

Брише се такса из Тарифног броја 143. став 3. за решење које се доноси на основу захтева за техничко регулисање саобраћаја на магистралном и регионалном путу, с обзиром да су престале да важе Одлука о утврђивању магистралних путева и Одлука о утврђивању регионалних путева а мрежа путева је категорисана на путеве I и II реда. Такође, брише се такса из става 4. истог Тарифног броја за сагласност за одређивање правца магистралног и регионалног пута кроз град или друго насељено место ради усклађивања са чланом 6. став 5. Закона о путевима према коме Министарство издаје општини, односно граду предметну сагласност а исти су ослобођени плаћања републичке административне таксе.

Предложено је и брисање таксе из Тарифног броја 147. став 3. за решење по захтеву за продужавање рока важења издатог решења за техничко регулисање саобраћаја на државним путевима, с обзиром да сходно члану 158. Закона о безбедности саобраћаја на путевима Министарство издаје решење на основу анализе саобраћајног пројекта, а да се приликом продужења рока важења решења не врши поновна провера претходно достављеног саобраћајног пројекта. За наведену радњу ће се плаћати такса из Тарифног броја 9. Закона (мањи износ од таксе која се брише). Предложеним изменама врши се усаглашавање са Законом о јавним путевима и Уредбом о категоризацији путева.

Уз члан 30.

Предложене су измене назива прописаних такси у Тарифном броју 162а ст. 10.-20 чиме се врши прецизирање да се постојеће таксе односе на полагање испита и решење по захтеву за издавање сертификата о специјалистичком знању из области ADN.

Уз члан 31.

Предложене су нове таксе у Тарифном броју 179. за захтев за претходни поступак процене квалитета КМЕ здравствених радника у области комплементарне медицине на основу члана 139. став 2. Закона о здравственој заштити и члана 11. Правилника о ближим условима и начину обављања метода и поступака комплементарне медицине, Обрасца 2.

Уз члан 32.

За захтев за издавање дозволе за коришћење нове здравствене технологије (технологија која се по први пут уводи за коришћење у Републици Србији, односно на одређеном нивоу здравствене заштите) коју подносе надлежном министарству Здравствена установа, приватна пракса, произвођач, односно носилац дозволе за медицинско средство, предложено је да се уведе нова такса. Висина таксе утврђена је применом Правилника и усклађена са таксом која се наплаћује за подношење других захтева у области медицине.

Уз члан 33.

Предложено је да се пропишу таксе за упис у регистар произвођача активних супстанци, као и такса за упис у регистар лабораторија које врше лабораторијска испитивања која су до сада била прописана Правилником о начину и поступку уписа, садржају пријаве и трошковима уписа у регистар произвођача активних супстанци и Правилником о начину и поступку уписа, садржају пријаве и трошковима уписа у регистар лабораторија које врше лабораторијска испитивања. Наведеним се врши усклађивање са чланом 17. Закона о буџетском систему. Прецизира се да се умањење од 50% односи искључиво за допуну дозволе. Такође се прописује посебна такса за издавање решења за имену дозволе и тиме врши значајно смањење таксе која се плаћала као за допуну дозволе. Предложеним смањењем такси врши се усклађивање са Програмом „е-папир“.

Уз члан 34.

Предложена нова такса у Тарифном броју 185а за издавање лиценце за предавача-испитивача прве помоћи према члану 242. Закона о безбедности саобраћаја на путевима. Висина таксе утврђена је у складу са Правилником.

Поред тога, прописују се смањења такси из Тарифног броја 185а за 50% за захтев здравствене установе из тачке 1, приватне праксе и тачке 3. и организационе јединице факултета здравствене струке за проширење делатности, као и таксе за потврђујуће решење, по захтеву странке.

Уз чл. 35-42.

У Тарифном броју 215б предложено је да се такса за издавање листа непокретности не разликује у зависности од броја страна, с обзиром да се лист непокретности издаје из централног регистра катастра непокретности, по непокретности. Предложена је такса у истом износу и за лист непокретности у форми оригиналног електронског документа, по непокретности. У Напомени уз наведени Тарифни број предложено је да за списе и радње поднете електронским путем, таксена обавеза настаје по њиховом издавању.

У Напомени уз Тарифни број 215ђ предложено је да се обрачун таксе врши сразмерно јединици мере, с тим да укупно обрачуната такса не може бити мања од прописане за јединицу мере како би се покрили стварни трошкови припреме података.

Измена у Тарифном броју 215е представља прецизирање да прописана такса обухвата издавање и геореференцираних географских, туристичких, историјских и немих карата.

У Тарифном броју 215ж предлаже се прописивање пет нових такси за издавање нових туристичких карата, односно географског атласа за основну и средње школе а висина такси је усклађена са висином постојећих.

У Тарифном броју 215и предложена је измена да се за приступ подацима катастра непокретности путем интернета – увид у базу података до 20 упита месечно наплаћује фиксна такса, имајући у виду да правна лица праве мање од 20 упита месечно а оптерећују инфраструктуру великим бројем претрага, при чему професионални корисници (банке, адвокати, агенције за промет непокретности) који користе месечно много више базу података не би имали додатно финансијско оптерећење. Предложено је брисање таксе за DOWNLOAD сервис националне инфраструктуре геопросторних података – шифарник Адресног регистра за територију Републике за приступ том сету података како би подаци били доступни за широку употребу органима јавне власти, привреди и грађанима. Такође је предложено да се такса за коришћење сервиса националне инфраструктуре геопросторних података не плаћа за номенклатуру статистичких јединица.

Поред наведеног предложено је и брисање Тарифног броја 215л којима су прописане таксе за посебне радове у поступку катастарског и комасационог премера из разлога што на тендерима не могу учествовати државни органи, ненадлежности Републичког геодетског завода за вештачење тих послова, односно што су одређене таксе прописане Тарифним бројем 215б став 4. тачка 7). Предложено је прописивање таксе за геодетску лиценцу I реда и печат, за лица којим је претходно издата геодетска лиценца II реда.

У Тарифном броју 215м су предложене измене ради усаглашавања са Правилником о садржини, поступку израде и доношења програма комасације („Службени гласник РСˮ, бр. 62/20), чл. 2 и 3. Правилника о садржини техничке документације за извођење геодетско-техничких радова (пројеката) у комасацији („Службени гласник РСˮ, бр. 85/20).

Уз члан 43.

Предлаже се прописивање новог Тарифног броја 231, којим се уређује износ таксе за полагање стручног испита за лиценцу за обављање послова овлашћеног лица из области спречавања прања новца и финансирања тероризма ради усклађивања са чланом 50. Закона о спречавању прања новца и финансирања тероризма. Висина такси утврђена је применом Правилника.

Уз члан 44.

Уређује се начин плаћања таксене обавезе која је настала, а није плаћена до дана ступања на снагу овог закона.

Уз члан 45.

Предлаже се усклађивање динарских износа такси из овог закона, у 2021. години применом индекса потрошачких цена, према подацима републичког органа надлежног за послове статистике, за период од првог дана наредног месеца од дана ступања на снагу овог закона до 30. априла 2021. године, при чему се заокруживање врши тако што се износ до пет динара не узима у обзир, а износ преко пет динара заокружује на десет динара.

Уз члан 46.

Ступањем на снагу овог закона престају да важe одредбе подзаконских аката на основу којих је вршена наплата трошкова поступања органа.

Уз члан 47.

Прописује се да закон ступа на снагу осмог дана од дана објављивања у „Службеном гласнику Републике Србије.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. АНАЛИЗА ЕФЕКАТА ЗАКОНА

Доношењем овог закона обезбеђује се усаглашавање предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, односно измени списа и радњи, а које су инициране од стране надлежних органа, при чему се стварају једнака права и обавезе за све субјекте, тако да се обезбеђује транспарентност у његовој примени, с једне стране, а с друге стране стабилнији прилив средстава од тaкси у републички буџет.

Поред наведеног, предложене допуне Закона којима се прописују нови тарифни бројеви у циљу усаглашавања са одредбама члана 17. Закона о буџетском систему, неће имати утицај на буџет Републике, имајући у виду да су се за непосредно пружене јавне услуге корисника средстава буџета Републике Србије правним и физичким лицима до сада наплаћивале таксе које су биле прописане подзаконским актима органа.

Одређени број органа доставио је иницијативе за измену и допуну Закона о републичким административним таксама, сходно којима се републичке административне таксе плаћају када заинтересовано лице захтева доношење списа, односно извршење одређене радње од стране органа. Износ таксе за одговарајуће списе и радње органи су уз достављену иницијативу определили у односу на њихову сложеност, на бази елемената који утичу на износ таксе, и огледају се у висини трошкова рада органа насталих у поступку издавања списа, односно за извршење радњи на захтев заинтересованих лица.

1. *На кога ће и како ће највероватније утицати решења у Закону?*

Закон ће имати утицај нарочито на:

1) правни систем Републике Србије имајући у виду да се усаглашава предмет таксене обавезе са списима и радњама из надлежности републичких органа (Министарство трговине, туризма и телекомуникација, Министарство правде, Министарство унутрашњих послова, Министарство пољопривреде, шумарства и водопривреде, Министарство грађевинарства, саобраћаја и инфраструктуре, Завод за интелектуалну својину, Министарство здравља, Републички геодетски завод, као и организационе јединице Министарства финансија – Управа царина и Управа за спречавање прања новца);

2) смањење трошкова лицима која се бришу из регистра јавних складишта за пољопривредне производе за 1060, дин. по захтеву;

3) лица којима Министарство рударства и енергетике издаје одобрење за истраживање геотермалних ресурса, односно лица којима даје одобрење за инжењерскогеолошка-геотехничка истраживања, за издавање одобрења за пробни рад рударских објеката, за издавање одобрења за управљање рударским отпадом, за захтев за одобрење експлоатационог простора и количину резерви и/или ресурса подземних вода и геотермалних ресурса, за захтев за продужење рока важења одобрења за експлоатациони простор имајући у виду да су прописане нове таксе за наведене поступке органа, при чему је висина такси усклађена са сличним поступцима за које се тренутно плаћа такса;

4) лица којима се доноси решење по захтеву за продужење рока важења издатог решења за техничко регулисање саобраћаја на државним путевима имајући у виду да се наведена такса брише (износ 7.940 динара), па се за наведену радњу органа плаћа општа такса која је знатно нижа (550,00 динара);

5) лица која подносе захтев за давање сагласности на предлог тарифе накнада које предлажу организације за колективно остваривање ауторског и сродних права с обзиром да је предложено повећање са 21.860,00 динара на 41.615,00 динара;

6) лица која подносе приговор на пријаву жига имајући у виду да је прописана нова такса сходно новој процедури прописаној изменама Закона о жиговима у смислу повећања трошкова;

7) лица која подносе захтев за раздвајање пријаве за признање жига електронским путем, односно издвојену пријаву за признање жига, односно издвојене пријаве за признање жига, прописана такса се смањује за 15%, односно 25%;

8) лица која подносе захтев за раздвајање жига електронским путем, односно лица која подносе За решење по захтеву за упис преноса права или лиценце, односно залоге или других права патента, односно малог патента, односно топографије, односно права из пријаве за признање патента, малог патента или топографије, односно решење по захтеву за упис преноса права, односно лиценце, односно залоге, односно франшизе или других права жига, односно права из пријаве за признање жига, односно дизајна, решење по захтеву за упис промене пријављених или признатих права интелектуалне својине, имајући у виду са се прописана такса умањује за 15%;

9) лица којима се даје мишљење о идентификацији робе – потреби контроле спољне трговине – за правно лице и предузетника прописана такса се смањује са 12.720,00 динара на 8.000,00 динара имајући у виду мању сложеност поступка (врши се административна провера да ли је роба на листи, а када је потребна дозвола упућује лице на даљи поступак);

10) лица која се уписују у регистре, односно именик носилаца правосудних професија (јавних извршитеља, јавних бележника, посредника) имајући у виду да се наплаћује такса коју су плаћали за упис у регистар стални вештаци и тумачи у износу од 850,00 динара, а претходно се плаћала такса у износу од 1.610,00 динара;

11) лица која подносе захтев за измену решења донетог по захтеву за издавање дозволе за производњу и промет лекова, односно медицинских средстава за употребу у хуманој медицини, имајући у виду да се до сада наплаћивала такса у распону од 13.605 динара до 40.015 динара зависно од решења које се мења, а сада је прописана висина таксе у износу од 550 динара;

12) смањење трошкова лицима која се бришу из Регистра одобрених објеката за обављање делатности клања животиња, обраде, прераде и складиштењa производа животињског порекла, хигијене хране за животиње, сакупљања, прераде и уништавања споредних производа животињског порекла и објеката за пуњење и паковање меда за 1060, дин. по захтеву;

13) смањење трошкова лицима која се бришу из регистра објеката који обављају ветеринарску делатност, производњу и промет лекова на велико и медицинских средстава за употребу у ветерини и услуге дезинфекције, дезинсекције и дератизације за 1060, дин. по захтеву.

1. *Какве трошкове ће примена закона створити грађанима и привреди (нарочито малим и средњим предузећима)?*

За списе и радње у управним стварима, као и за друге списе и радње код органа, плаћају се таксе по одредбама Закона.

Законом су брисане одређене таксе, одређене таксе су смањене, али су истовремено прописане таксе за нове списе и радње органа, тако да ће се по једном основу извршити растерећење грађана и привреде, а по другом основу ће их оптеретити новим таксама.

Републичке административне таксе наплаћују се у циљу подмирења трошкова проузрокованих радњама органа приликом пружања конкретних услуга на захтев заинтересованих лица.

*3. Да ли су позитивне последице доношења закона такве да оправдавају трошкове које ће он створити?*

Имајући у виду да се републичке административне таксе плаћају када заинтересовано лице захтева извршење одређене радње од стране органа, односно доношење списа, да је износ такси за одговарајуће списе и радње опредељен у односу на њихову сложеност, те да приход по том основу припада буџету Републике Србије, с једне стране, као и да Република Србија (између осталог) уређује и обезбеђује организацију и рад републичких органа, с друге стране, позитивне последице доношења овог закона огледају се, између осталог, у обезбеђењу средстава, као прихода Републике Србије, за подмирење трошкова органа насталих на захтев заинтересованих лица за издавање списа, односно за извршење радњи што би, кроз извршење буџета, требало да допринесе стварању услова за ефикаснији рад органа.

1. *Да ли се законом подржава стварање нових привредних субјеката на тржишту и тржишна конкуренција?*

Републичке административне таксе представљају јавни приход који Република наплаћује за списе и радње у управним стварима, као и за друге списе и радње које њени органи доносе, односно врше физичким лицима и привредним субјектима, на њихов захтев. С тим у вези, предложене измене и допуне Закона, с обзиром на питања која уређују, немају за циљ подстицање стварања нових привредних субјеката на тржишту, нити тржишне конкуренције.

1. *Да ли су све заинтересоване стране имале прилику да се изјасне о Закону?*

У поступку припреме овог закона остварена је сарадња са органима за чији се рад такса плаћа, а који су поднели иницијативу за измену и допуну Закона. Министарство финансија размотрило је иницијативе тих органа и, по сачињавању текста Нацртa закона, исти је достављен надлежним органима, као и другим органима на мишљење, тако да је заинтересованим странама пружена прилика да се изјасне о предложеном закону.

Текст Нацрта закона објављен је на сајту Министарства финансија тако да су све заинтересовани стране имале прилику да се изјасне.

1. *Које ће се мере током примене закона предузети да би се остварило оно што се доношењем Закона намерава?*

Министарство финансија надлежно је за давање мишљења у примени Закона.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и доступност информацијама, како би се и на овај начин допринело остваривању циљева постављених доношењем овог закона.